**Териториално статистическо бюро - Югоизток**

Отдел „Статистически изследвания - Сливен“

**ПЪТНОТРАНСПОРТНИ ПРОИЗШЕСТВИЯ, ЗАГИНАЛИ И РАНЕНИ**

**В ОБЛАСТ СЛИВЕН ПРЕЗ 2023 ГОДИНА**

През 2023 г. на територията на област Сливен са регистрирани 140 тежки пътнотранспортни произшествия (ПТП), при които броят на ранените е 184, а на загиналите - 23 души. В сравнение с 2022 г. се увеличава както броят на произшествията с 1.4%, така и на загиналите и ранени лица , съответно с 9.5 и 13.6% (Фиг.1).

Област Сливен е на деветнадесето място по брой тежки ПТП и по брой на ранени лица, а по брой загинали лица при ПТП е на девето място в страната.

**Фиг. 1. ПТП, загинали и ранени по години в област Сливен**

През 2023 г. най-голям брой произшествия е регистриран през месеците януари и ноември - по 16, а най-малък през месец февруари - 8. Най-много са ранените лица през месеците май и октомври - по 25, или 13.6% от общо ранените за годината. Делът на загинали лица е най-голям през месец май – 5, или 21.7%, докато през месеците януари и февруари няма загинали лица при ПТП.

По дни от седмицата, най-голям брой ПТП е регистриран в понеделник - 34, като броят на загиналите и пострадалите лица през този ден е съответно 4 и 51.

Разпределението на относителните дялове на ранените лица при ПТП, според тяхната възраст е следното:

* Деца и младежи под 15 години - 13.0%;
* От 15 до 24 навършени години - 21.2%;
* От 25 до 64 навършени години - 52.2%;
* Над 65 навършени години - 13.6%.

От общия брой на ранените участници в движението с най-висок дял са водачите на МПС - 41.3%, следвани от пътниците - 39.7% и пешеходците - 18.5%. Загиналите пътници при ПТП са 47.8%, а загиналите водачи на МПС и пешеходци, съответно 43.5 и 8.7%.

През 2023 г. на територията на област Сливен 58.6% от пътнотранспортните произшествия са регистрирани в населените места - с 94 ранени и 5 загинали, останалите 41.4% са регистрирани извън населените места, съответно с 90 ранени и 18 загинали лица.

По общини най-голям брой произшествия е регистриран в община Сливен - 110, съответно със 141 ранени и 15 загинали, следвана от община Нова Загора, където са регистрирани 15 ПТП, с 18 ранени и 4 загинали лица. В община Твърдица са регистрирани 8 ПТП с 16 ранени и 1 загинало лице. Най-малко произшествия са настъпили в община Котел - 7 на брой, с 9 ранени и 3 загинали лица.

**Методологични бележки**

При ползване на данните, публикувани в изданието, трябва да се имат предвид определенията, залегнали в Закона за движението по пътищата и Инструкцията на Министерството на вътрешните работи за регистриране, отчитане и анализ на пътнотранспортните произшествия.

Пътнотранспортно произшествие (ПТП) е събитие, възникнало в процеса на движението на пътно превозно средство (ППС) и предизвикало нараняване или смърт на хора, повреда на пътно превозно средство, път, пътно съоръжение, товар или други материални щети.

В зависимост от последиците пътнотранспортните произшествия се делят на:

* пътнотранспортни произшествия, предизвикали нараняване или смърт на участници в движението;
* пътнотранспортни произшествия, в резултат на които има само материални щети (повреда на път, пътни превозни средства, пътни съоръжения, товари, животни и други).

Според Закона за движението по пътищата:

* Моторно превозно средство е пътно превозно средство, снабдено с двигател за придвижване, с изключение на релсовите превозни средства.
* Загинал при ПТП е всеки човек, който в резултат на произшествието е убит на място или е починал в резултат на нанесените травми 30 дни след произшествието.
* Ранен при ПТП е всеки човек, който в резултат на произшествието е получил тежка, средна или лека телесна повреда по смисъла на чл. 128, чл. 129 и чл. 130 на Наказателния кодекс (НК).
* Участник в движението е всяко лице, което се намира на пътя и със своето действие или бездействие оказва влияние на движението по пътя. Такива са водачите, пътниците, пешеходците, както и лицата, работещи на пътя.

Повече информация и данни за пътнотранспортните произшествия могат да бъдат намерени на интернет страницата на НСИ на следния линк: <https://www.nsi.bg/node/19791/>.